Faf bult steeds spiereFaf du Plessis vier sy honderdtal vroeër in die toernooi. Foto: Twitter. Dit reën tans katte en honde in Pretoria, maar indien die SA20-halfeindstryd tussen die Joburg Super Kings en die Sunrisers Eastern Cape wel later vandag op SuperSportpark plaasvind, sal alle oë op Faf du Plessis gerig wees. Die voormalige Protea-kaptein is deesdae aan die stuur van die Johannesburgers en op 38-jarige ouderdom kan hy beslis nog die jonger spelers ŉ ding of twee wys. Du Plessis is tans die naasbeste kolwer in die toernooi en hy slaan sy 369 lopies teen ŉ indrukwekkende treftempo van 148,19. Om dinge net gou in perspektief te plaas – hy teken sy lopies teen ŉ vinniger pas as Tristan Stubbs (138,65), Dewald Brevis (117,50) en selfs David Miller (128,24) aan. Daarbenewens is hy vir die eerste honderdtal van die toernooi verantwoordelik deurdat hy 113 onoorwonne lopies vanaf slegs 58 aflewerings in ŉ suksesvolle lopiejaagtog teen Durban’s Super Giants getimmer het. Hy vertoon ook goed teen die Oos-Kapenaars soos wat sy beurte van 37 en 92 in die twee spanne se vorige kragmetings getuig. Boonop het die Super Kings ook al twee keer as oorwinnaars van die veld gestap. Du Plessis kan ook op die dienste van jonger sterre soos Leus du Plooy en Gerald Coetzee reken om die wa deur die drif vir die Johannesburgers te trek. Maar in ŉ belangrike uitklopwedstryd sal hy ongetwyfeld sy stempel op die wedstryd wil afdruk om vir die nasionale keurders te wys dat hy nie net nog goed genoeg is om die Protea-hemp oor sy kop te trek nie, maar dat hy dit eintlik ook verdien. Terselfdertyd beskik hy ook oor genoeg ervaring om nie die Sunrisers te onderskat nie. Spelers soos Aiden Markram, Sisanda Magala en Roelof van der Merwe kan beslis die Super Kings-partytjie in die wiele ry. 21 Januarie: Super Kings wen met vyf paaltjies 5 Februarie: Super Kings wen met 24 lopies.